Indagadag ni apostol Pablo kadagiti Kristiano: ‘Sipapanunotkayo kadagidiay adda iti pagbaludan a kasla naibaludkayo a kaduada.’ (Heb. 13:3) Kas ad-adipen ni Jehova, kanayon a laglagipentayo dagiti matalek a kakabsattayo ken ikararagantayo dagidiay adda iti autoridad, wenno “amin nga adda iti nangato a saad; tapno maitultuloytayo ti agbiag a natalinaay ken naulimek buyogen ti naan-anay a nadiosan a debosion ken kinaserioso.”—1 Tim. 2:1, 2; Efe. 6:18.
Dagitoy ti sumagmamano a kaso a nakaipasanguan dagiti Saksi ni Jehova iti napalabas a tawen:
Dagiti kakabsattayo idiay Russia awan sardayna nga ‘isursuro ken idekdeklarada ti naimbag a damag’ iti laksid ti agtultuloy a panangpasardeng ti Russian Orthodox Church ken ti sumagmamano nga opisial ti gobierno iti trabahotayo. (Ara. 5:42) Ak-akusaran latta dagiti autoridad ti Russia dagiti publikasiontayo ken dagiti kakabsattayo sigun iti di nalawag a linteg ti extremism nga inaramidda idi a pangkontra iti terorismo. Kas resultana, agarup 70 a publikasiontayo ti indeklara dagiti korte ti Russia a naglaon kano kadagiti extremist a sasao. Innayon dagiti opisial ti gobierno dagitoy a publikasion iti listaan dagiti literatura a maiparit iti pagilianda. Gapu iti daytoy nga ibilbilangda a peggad, serserken ti dadduma nga autoridad dagiti Kingdom Hall ken balbalay dagiti kakabsat tapno agbirokda kadagiti publikasion. Tiniliw, rinetrato, ken inalaan dagiti polis iti fingerprint ti adu a Saksi a mangaskasaba ken masansan a butbutngenda ida no addada iti presinto.
Sipud idi Mayo 2013, nabista ti 16 a kakabsat iti siudad ti Taganrog gapu iti panangasabada ken panangorganisar, itatabuno, ken pannakipasetda kadagiti gimong. Daytoy ti damo a pannakaidarum dagiti Saksi gapu iti pammatida sipud idi nagpatingga ti Soviet Union. Dagiti autoridad iti nadumaduma a paset ti Russia sugsugsoganda dagiti korte nga ideklarada nga “extremist” dagiti literaturatayo ken sentensiaanda dagiti kakabsat kas kriminal gapu ta kagurada kano ti relihion.
Saan a nagbaliw ti kasasaad dagiti kakabsattayo iti Eritrea. Idi Hulio 2013, agdagupen iti 52 a kakabsat ti nakabalud a pakairamanan ti innem a babbai ken walo a lallaki nga agtawen iti nasurok a 70. Sipud pay Septiembre 24, 1994, nakabalud ti tallo a kakabsat a da Paulos Eyassu, Isaac Mogos, ken Negede Teklemariam gapu ta dida kayat ti agsoldado.
Nasurok a kagudua kadagiti nakabalud a kakabsat ti adda iti pagbaludan ti Meiter a masarakan iti desierto nga amianan ti kabesera nga Asmara. Manipud Oktubre 2011 agingga iti Agosto 2012, dinusa ti autoridad ti 25 a kakabsat babaen ti panangikabilda kadakuada iti metal a pasdek a naikali iti daga ti kaguduana. Bayat ti kalgaw, palubosan dagiti guardia a rummuar dagiti balud tapno maliklikanda ti nakaro a pudot iti uneg ti pasdek. Ngem kurang ti makan ken danum isu nga apektado ti salun-at dagiti kakabsat. Nakalkaldaang ta gapu iti daytoy a pannakamaltrato, natay ti 68 anyos a ni Brother Yohannes Haile idi Agosto 2012, ken ni Brother Misghina Gebretinsae idi 2011.
ilo_Latn ilo_Latn ilo_Latn ilo_Latn ilo_Latn ilo_Latn